Predkladacia správa

V dňoch 14. - 20. mája 2001 sa v Bruseli uskutočnila v poradí už 3. konferencia OSN o najmenej rozvinutých krajinách (UNLDC III), ktorej hlavným cieľom bolo prerokovať ekonomickú izoláciu a chudobu 49 najmenej rozvinutých krajín (NRK). O zvolaní  tejto konferencie rozhodlo Valné zhromaždenie OSN rezolúciou 52/187 z 18. decembra 1997 v súvislosti s pretrvávajúcim sociálno-ekonomickým zaostávaním NRK a ich pokračujúcou marginalizáciu vo svetovom hospodárstve. Organizátorom konferencie bol GT UNCTAD-u Rubens Ricupero a jej hostiteľom bola Európska únia.

Konferencie sa zúčastnili delegácie 157 zo 190 členských krajín UNCTAD. Počas konferencie sa uskutočnilo 12 interaktívnych a 8 paralelných zasadnutí s vedúcimi predstaviteľmi jednotlivých programov, inštitúcií OSN, medzinárodných organizácií a zástupcami nevládneho sektora. Na základe uznesenia vlády SR č. 391/2001 z 2.5.2001 sa konferencie zúčastnila delegácia SR vedená štátnym tajomníkom MZV SR Jaroslavom Chlebom. 

Hlavnými témami konferencie boli tieto oblasti: zhodnotenie výsledkov Akčného plánu na roky 1990-2000; revízia implementácie medzinárodných podporných opatrení, hlavne v oblastiach oficiálnej rozvojovej pomoci, zadlženosti, investícií a obchodu; formulovanie a prijatie primeraných národných a medzinárodných politík a opatrení pre udržateľný rast NRK a ich progresívnu integráciu do svetového hospodárstva. 

Výsledkom konferencie je prijatie Deklarácie a Akčného plánu pre najmenej rozvinuté krajiny (NRK) na roky 2001-2010, ktorého hlavným cieľom je dosiahnuť zníženie extrémnej chudoby na polovicu do roku 2015. Akčný plán vytvára rámec pre vznik skutočného partnerstva medzi NRK a ich rozvojovými partnermi. Definuje 7 špecifických záväzkov a prostriedkov ich dosiahnutia, ktoré majú akcelerovať udržateľný rast a rozvoj v NRK, ukončiť marginalizáciu účinným bojom proti chudobe a umožniť NRK profitovať z integrácie do svetového hospodárstva.